



















Informatīvais ziņojums “Par pārtikas cenu dinamikas uzraudzības mehānismu un pievienotās vērtības nodokļa samazinājuma ietekmi pirmajos darbības mēnešos”



Izpildot Valdības rīcības plānā Deklarācijas par Andra Kulberga vadītā Ministru kabineta iecerēto darbību īstenošanai ietverto pasākumu Nr. 32.7. – Ekonomikas ministrijai (turpmāk – EM) līdz 2026. gada 1. oktobrim iesniegt Ministru kabinetā informatīvo ziņojumu par pārtikas cenu dinamikas uzraudzības mehānismu un pievienotās vērtības nodokļa (turpmāk – PVN) samazinājuma ietekmi pirmajos darbības mēnešos –, EM ir izstrādājusi informatīvo ziņojumu “Par pārtikas cenu dinamikas uzraudzības mehānismu un pievienotās vērtības nodokļa samazinājuma ietekmi pirmajos darbības mēnešos”, kura mērķis ir informēt Ministru kabinetu par samazinātās PVN likmes 12 % apmērā (turpmāk – PVN likmes samazinājums) noteiktām pārtikas precēm – maizei, pienam, mājputnu gaļai un olām – pārneses gala patērētājam monitoringa un uzraudzības mehānismu, īstenotajām aktivitātēm un rezultātiem, kā arī PVN likmes samazinājuma ietekmi uz mājsaimniecībām un tautsaimniecību.
Pirmo trīs darbības mēnešu rezultāti apliecina, ka PVN likmes samazinājums ir pārsniedzis iecerēto mērķi – tas uz gala cenām patērētājiem visās četrās pārtikas preču grupās, kurām tiek piemērots PVN likmes samazinājums, ir pārnests lielākā apmērā, pārsniedzot teorētiski aprēķināto pilnas pārneses apmēru 7,4 %: maizei cenas samazinājās par 9,01 %, mājputnu gaļai – par 8,89 %, pienam – par 10,8 %, bet vislielākais samazinājums bija olām – par 12,03 % .[footnoteRef:1] [1:  Centrālās statistikas pārvaldes dati, salīdzinot preču pamatcenas 2026. gada 1. jūnijā un 2026. gada 1. septembrī.] 



1. PVN LIKMES SAMAZINĀJUMA BŪTĪBA UN IEVIEŠANA

2025. gada 3. decembrī Saeima pieņēma likumu “Grozījumi Pievienotās vērtības nodokļa likumā”, kas nosaka, ka no 2026. gada 1. jūlija līdz 2027. gada 30. jūnijam Pievienotās vērtības nodokļa likuma 42. panta sešpadsmitās daļas 2. punktā un 2. pielikumā minētajām pārtikas precēm – maizei, pienam, mājputnu gaļai un olām (turpmāk kopā – Preces)[footnoteRef:2] – tiek piemērots PVN likmes samazinājums. Šī pilotprojekta mērķis ir mazināt pārtikas cenu pieauguma ietekmi uz iedzīvotājiem, padarot ikdienas patēriņa pārtikas preces pieejamākas un tiešā veidā palielinot mājsaimniecību pirktspēju, un nodrošināt, lai PVN likmes samazinājuma ekonomiskais ieguvums pēc iespējas pilnā apmērā nonāktu līdz gala patērētājam. Ieguvums no PVN likmes samazinājuma ir īpaši nozīmīgs mājsaimniecībām ar zemākiem ienākumiem, kur pārtikas izdevumi veido salīdzinoši lielāku daļu no kopējiem tēriņiem, kā arī ģimenēm ar bērniem un mājsaimniecībām ar lielāku patēriņa apjomu. [2:  Precīzs Preču uzskaitījums, uz kurām attiecas PVN likmes samazinājums, pieejams EM un Patērētāju tiesību aizsardzības centra mājaslapās: https://www.em.gov.lv/lv/samazinatais-pvn-partikai, https://www.em.gov.lv/lv/biezak-uzdotie-jautajumi-par-12-pvn-maizei-pienam-majputnu-galai-un-olam, https://www.ptac.gov.lv/lv/pvn-samazinata-12-likme-partikas-pamatproduktiem. ] 

PVN likmes samazinājuma ieviešana ir daļa no 2025. gada 27. maijā parakstītā Memoranda par pārtikas preču tirdzniecību (turpmāk – Memorands) īstenošanas, kurā tika paredzēts, ka tā partneri atbilstoši valsts budžeta iespējām virzīs iniciatīvu par samazinātās PVN likmes piemērošanu pamata pārtikas preču grozā iekļautajām precēm. Memorands nodrošināja vienotu platformu EM, Zemkopības ministrijas (turpmāk – ZM), Patērētāju tiesību aizsardzības centra (turpmāk – PTAC), tirgotāju, ražotāju un lauksaimnieku organizāciju koordinētai rīcībai pārtikas cenu pieejamības, vietējās produkcijas īpatsvara un godīgas konkurences jautājumos. 
Faktiskā PVN likmes samazinājuma ietekme uz patērētājiem ir atkarīga no tā, cik lielā mērā tā tiek pārnesta uz mazumtirdzniecības cenām – proti, ja PVN likmes samazinājuma pārnese ir pilnīga, ieguvums izpaužas kā zemākas cenas Precēm, savukārt, ja attiecīgā pārnese ir daļēja, daļa no PVN likmes samazinājuma var palikt piegādes ķēdē. Tādēļ Memoranda partneri jau 2026. gada 22. maijā – vairāk nekā mēnesi pirms PVN likmes samazinājuma stāšanās spēkā – parakstīja vienošanos “Par godīgu PVN likmes samazinājuma pārnesi” (turpmāk – Vienošanās), kuras mērķis ir aizsargāt un sekmēt patērētāju pirktspēju, godprātīgi, taisnīgi un caurspīdīgi piemērojot PVN likmes samazinājumu Precēm, lai nodrošinātu, ka PVN likmes samazinājuma ekonomiskais ieguvums pilnā apmērā sasniedz gala patērētāju. Vienošanās partneri ir apņēmušies, nosakot Preču cenu ar PVN, nodrošināt atbilstošu Preču galīgās pārdošanas cenas patērētājam samazinājumu, kāds izriet no PVN likmes maiņas no 21 % uz 12 %. Tāpat Vienošanās partneri ir apņēmušies, cik tas iespējams, īstenot pircēju informēšanas pasākumus, lai izceltu PVN likmes samazinājumu Precēm. Vienošanos parakstīja EM, ZM, Latvijas Tirdzniecības un rūpniecības kamera, Latvijas Pārtikas Tirgotāju Asociācija, Latvijas Tirgotāju asociācija, Latvijas Pārtikas uzņēmumu federācija, Latvijas Piensaimnieku Centrālā Savienība, Lauksaimniecības organizāciju sadarbības padome, biedrība “Zemnieku saeima” un Latvijas Lauksaimniecības kooperatīvu asociācija, savukārt vēlāk pievienojās arī SIA “MAXIMA Latvija” (turpmāk – Maxima) un SIA “Iepirkumu grupa”. Vienlaikus Vienošanās ir aicināts pievienoties ikviens pārtikas ražotājs, piegādātājs, vairumtirgotājs un mazumtirgotājs, kā arī tos pārstāvošās nevalstiskās organizācijas, tādējādi stiprinot kopīgu atbildību par godīgu cenu veidošanu un patērētāju interesēm. Lai pievienotos Vienošanās, jāaizpilda pieteikuma veidlapa[footnoteRef:3] un elektroniski parakstīta jānosūta EM, kas pēc pieteikuma saņemšanas iekļauj attiecīgo uzņēmumu vai organizāciju publiski pieejamā Vienošanās partneru sarakstā[footnoteRef:4].  [3:  Pieteikuma veidlapa (pieejams: https://www.em.gov.lv/lv/jaunums/em-aicina-pievienoties-godigas-pvn-likmes-samazinajuma-parneses-iniciativai).]  [4:  Vienošanās partneru saraksts (pieejams: https://www.em.gov.lv/lv/jaunums/em-aicina-pievienoties-godigas-pvn-likmes-samazinajuma-parneses-iniciativai).] 

	Lai veicinātu caurskatāmu cenu veidošanu un godīgu PVN likmes samazinājuma pārnesi uz gala cenām, EM ir arī ieviesusi iniciatīvu un atpazīstamības zīmi “Godīgs PVN samazinātājs”. Tās mērķis ir palīdzēt iedzīvotājiem veikalos atpazīt tos tirgotājus, kuri brīvprātīgi apliecinājuši, ka PVN likmes samazinājuma ekonomisko ieguvumu pilnā mērā un godprātīgi atspoguļos gala cenās patērētājiem. Lai saņemtu atpazīstamības zīmi, tirgotājam jāaizpilda pieteikuma anketa EM mājaslapā[footnoteRef:5], pēcāk saņemot oficiālu apliecinājumu un tiesības izmantot atpazīstamības zīmi savās tirdzniecības vietās un informatīvajos materiālos. Līdz 2026. gada 7. septembrim atpazīstamības zīmei “Godīgs PVN samazinātājs” ir pieteikušies deviņi tirgotāji.  [5:  Pieteikuma anketa “Godīgs PVN samazinātājs” (pieejams: https://www.em.gov.lv/lv/form/godigs-pvn-samazinatajs). ] 



2. PĀRTIKAS CENU DINAMIKAS MONITORINGA UN UZRAUDZĪBAS MEHĀNISMS UN ĪSTENOTĀS AKTIVITĀTES

Lai nodrošinātu, ka PVN likmes samazinājuma ekonomiskais ieguvums pilnā apmērā sasniedz gala patērētāju, ir izveidots un darbojas trīs līmeņu Preču cenu monitoringa un uzraudzības mehānisms, ko īsteno Centrālā statistikas pārvalde (turpmāk – CSP), Konkurences padome (turpmāk – KP) un PTAC. 

CSP ir izveidots PVN ietekmes pilns cenu pārmaiņu monitoringa risinājums Precēm, izmantojot CSP rīcībā esošos tirgotāju elektronisko darījumu transakciju datus[footnoteRef:6], ko iesniedz trīs lielākie mazumtirdzniecības tīkli – SIA “RIMI LATVIA” (turpmāk – Rimi), Maxima un SIA “Lidl Latvija” (turpmāk – Lidl). Proti, CSP ir izstrādāta aprēķinu metodoloģija un tehniskais risinājums regulārai cenu pārmaiņu dinamikas uzraudzībai Precēm. Tāpat ir identificētas un klasificētas Preces un izveidots regulāri papildināms un precizējams Preču saraksts. Klasificēšana ir kritiski svarīgs process, lai varētu automatizēti atlasīt un atpazīt Preces, jo veikalu klasifikācija to nenodrošina. Visbeidzot CSP pieejamie mazumtirgotāju dati ir apvienoti vienotā datu masīvā, nodrošinot iespēju tos analizēt gan kopumā, gan atsevišķi pa veikaliem, kā arī mainīt salīdzināšanas periodus. Katrai no Preču grupām ir izstrādāta un metodoloģiski precizēta vidējo pamatcenu pārmaiņu aprēķināšanas pieeja. [6:  Ministru kabineta 2025. gada 12. augusta noteikumi Nr. 508 “Pārtikas preču cenu iesniegšanas noteikumi cenu izsekojamībai un monitoringam”, 3. pielikums “Specifikācija datu iesniegšanai patēriņa cenu salīdzināšanai” (pieejams: https://likumi.lv/ta/id/362598-partikas-precu-cenu-iesniegsanas-noteikumi-cenu-izsekojamibai-un-monitoringam#piel3&pd=1)] 

Ilgtermiņā netiešo nodokļu izmaiņu ietekmes analizēšanai ir iespējams izmantot CSP apkopoto nemainīgas nodokļu likmes saskaņoto patēriņa cenu indeksu[footnoteRef:7], kas ļauj noteikt cenu pārmaiņas, izslēdzot netiešo nodokļu izmaiņu efektu, tādējādi ļaujot objektīvi izsekot, vai cenas faktiski samazinās. Vienkāršoti to var dēvēt par “cenu indeksu bez nodokļa ietekmes”. Salīdzinot saskaņoto patēriņa cenu indeksu (rāda, kā mainās veikalā norādītā cena, ieskaitot netiešos nodokļus) ar saskaņoto patēriņa cenu indeksu pie nemainīgās nodokļa likmes, redzama tieši tā pārmaiņu daļa, ko ietekmē nodokļu maiņa. Ja precei netiek piemērots akcīzes nodoklis, pārmaiņas atspoguļo tikai PVN izmaiņu efektu. Rezultātā ir iespējams objektīvi secināt, vai netiešo nodokļu likmes izmaiņas izjūt pircējs. [7:  Nemainīgas nodokļu likmes saskaņotais patēriņa cenu indekss un pārmaiņas grupās un apakšgrupās (pieejams: https://data.stat.gov.lv/pxweb/lv/OSP_PUB/START__VEK__PC__PCS/PCS021m/).] 

Vienlaikus CSP turpinās darbs pie metodoloģijas izstrādes, lai varētu nodrošināt iespēju veikt papildu analīzi par Preču pārdoto apjomu dinamiku. Šobrīd tiek risināts apjomu klasifikācijas jautājums, lai nodrošinātu automatizēta procesa izveidi un novērstu manuāla darba nepieciešamību.

KP 2026. gada 28. maijā ir uzsākusi tirgus uzraudzību “Par samazinātās pievienotās vērtības nodokļa (PVN) likmes pilotprojektu un pārtikas produktu uzcenojumu”, kuras ietvaros tiek analizētas Preču grupās ietilpstošo pārtikas produktu cenas laika posmā no 2026. gada 1. janvāra līdz 2026. gada 30. novembrim, lai noteiktu, vai pārtikas mazumtirgotāji PVN likmes samazinājuma radīto cenas samazinājumu pilnā apmērā nodod patērētājiem. Tirgus uzraudzības ietvaros tiek analizēti CSP rīcībā esošie trīs lielāko tirgotāju – Rimi, Maxima un Lidl – elektronisko darījumu transakciju dati, kā arī papildus tiek izprasīti dati no mazumtirdzniecības tīkliem, lai analizētu pārtikas preču iepirkuma cenas. Padziļinātās uzraudzības rezultātā tiks nodrošināta iespēja izsekot gan iepirkuma cenu dinamikai, gan arī uzcenojuma dinamikai, lai pārliecinātos, ka preču piegādātāji un mazumtirgotāji neizmanto PVN likmes samazinājumu kā papildu peļņas avotu, bet nodrošina tās godīgu pārnesi uz gala cenu.
KP jau pirms PVN likmes samazinājuma stāšanās spēkā, 2026. gada 12. jūnijā, ir nosūtījusi trīs lielākajiem mazumtirdzniecības tirgus dalībniekiem informācijas pieprasījumus ar mērķi iegūt Preču sarakstu un datumus, kuros plānots veikt cenu izmaiņas, PVN likmes samazinājuma monitoringa vajadzībām, kā arī iegūt analizējamo Preču grupās ietilpstošo pārtikas produktu sarakstu (10 pārdotākie vietējie un 10 pārdotākie importētie produkti katrā Preču grupā), konkrēto produktu vidējās svērtās iepirkuma cenas un vidējās svērtās pārdošanas cenas uzcenojuma monitoringa veikšanai. Uzcenojuma monitoringa ietvaros tiek veidoti vismaz pieci salīdzināmie produktu pāri katrā Preču grupā, rezultātā iegūstot uzcenojuma salīdzinājumu laika dimensijā, starp vietējiem un importa produktiem, kā arī starp trīs lielākajām mazumtirdzniecības ķēdēm.
Monitoringa ietvaros KP ņēma vērā, ka Lidl jau no 2026. gada 8. jūnija Precēm sāka pakāpeniski ieviest samazinātas cenas, tādēļ šim tirgus dalībniekam tika salīdzinātas 2026. gada 7. jūnija Preču cenas ar 2026. gada 1. jūlija cenām. Savukārt veikalos Rimi un Maxima KP salīdzināja 2026. gada 30. jūnija Preču cenas ar 2026. gada 1. jūlija cenām.
KP turpinās PVN likmes samazinājuma un Preču grupās ietilpstošo pārtikas produktu uzcenojuma tirgus uzraudzību, veicot PVN likmes samazinājuma pārneses monitoringu un vērtējot pārtikas produktu mazumtirdzniecības uzcenojumu, tā dinamiku un atšķirību starp importa un Latvijā ražotiem produktiem. Gala tirgus uzraudzības ziņojumu KP plāno publicēt 2027. gada janvārī.

PTAC 2026. gada jūlijā ir veicis cenu norādīšanas pārbaudes visā Latvijā, papildus pārliecinoties, vai tirgotāji korekti piemēro samazināto PVN likmi Precēm un vai tā ir norādīta pirkuma čekos. Kopumā veiktas 74 pārbaudes: 2026. gada 1. un 2. jūlijā, uzreiz pēc PVN likmes samazinājuma stāšanās spēkā, veiktas 55 cenu pārbaudes Rīgā un reģionos, 2026. gada 8. jūlijā papildus veiktas 9 pārbaudes galvenokārt to tirdzniecības tīklu vietās, kur pirmajās pārbaudēs bija konstatētas neatbilstības, savukārt no 2026. gada 21. jūlija līdz 29. jūlijam papildus veiktas 10 pārbaudes.
Lai nodrošinātu sabiedrības informētību par PVN likmes samazinājuma piemērošanu Precēm, PTAC ir sagatavojis informatīvos materiālus un sniedz skaidrojumus patērētājiem par PVN likmes samazinājuma praktisko ietekmi uz cenām. Lai palīdzētu iedzīvotājiem orientēties jaunajās cenās, PTAC ir izstrādājis arī cenu salīdzināšanas kalkulatoru[footnoteRef:8], ar kuru ikviens var aprēķināt, cik produktam būtu jāmaksā pēc PVN likmes samazinājuma. Tāpat izveidots kanāls patērētājiem, kur ziņot par novērojumiem.  [8:  Cenu salīdzināšanas kalkulators (pieejams: https://www.ptac.gov.lv/lv/pvn-samazinata-12-likme-partikas-pamatproduktiem). ] 

PTAC, reaģējot uz patērētāju signāliem, turpinās veikt pārbaudes un aicina patērētājus ziņot par novēroto.


3. PVN LIKMES SAMAZINĀJUMA PĀRNESES MONITORINGA UN UZRAUDZĪBAS REZULTĀTI UN IETEKME 

3.1. Pilnas PVN likmes samazinājuma pārneses aprēķins

Samazinot PVN likmi no 21 % līdz 12 %, tā tiek samazināta par 9 procentpunktiem. Vienlaikus tas nozīmē, ka PVN likmes proporcionālajam cenu samazinājumam ir jābūt 7,4 %, proti: (112 – 121)/121 x 100 = -7,4 %. Līdz ar to, ja citi cenu ietekmējošie apstākļi nemainās, pilnas PVN likmes samazinājuma pārneses gadījumā cenai būtu jāsamazinās aptuveni par 7,4 %. Vienlaikus jāņem vērā, ka preces gala cenu ietekmē arī iepirkuma cena, loģistika, akcijas, sezonalitāte un citi izmaksu faktori, tāpēc atsevišķos gadījumos cenu izmaiņas var atšķirties, bet tirgotājiem tādā gadījumā ir jāspēj pamatot būtiskas cenu izmaiņas.

3.2. PVN likmes samazinājuma monitoringa un uzraudzības rezultāti un to interpretācija

	Visu trīs PVN likmes samazinājuma monitoringā un uzraudzībā iesaistīto iestāžu – CSP, KP un PTAC – iegūtie rezultāti apliecina, ka PVN likmes samazinājums pirmajos darbības mēnešos ir pārnests uz gala cenām patērētājiem pilnā apmērā visās četrās Preču grupās, turklāt pārsniedzot teorētiski aprēķināto pilnas pārneses apmēru 7,4 %.
CSP monitoringa dati liecina, ka PVN likmes samazinājums Precēm pamatcenā atspoguļojas jau trešo mēnesi pēc kārtas un mazumtirgotāji PVN likmes samazinājumu ir pārnesuši uz patērētāju pilnā apmērā un PVN likmes samazinājuma ieviešana Precēm ir sasniegusi iecerēto mērķi. Faktiskās cenas patērētājiem ir samazinājušās visās Preču grupās un pat vairāk, nekā teorētiski tika prognozēts (proti, pārsniedzot 7,4 % apmēru), turklāt turpinot cenu samazinājumu arī turpmākajos mēnešos. Detalizēti CSP veikto aprēķinu rezultāti pa Preču grupām ar attiecīgajiem salīdzināšanas periodiem apkopoti 1. tabulā.

1. tabula. 
 CSP aprēķinātais Preču vidējais cenu samazinājums % pa Preču grupām
	Preču grupa
	01.06.2026. pret 01.07.2026.
	01.07.2026. pret 01.08.2026.
	01.08.2026. pret 01.09.2026.
	01.06.2026.pret 01.09.2026.

	Maize
	7,74 %
	1,08 %
	0,00 %
	9,01 %

	Mājputnu gaļa
	7,88 %
	0,95 %
	0,35 %
	8,89 %

	Olas
	7,56 %
	2,30 %
	2,38 %
	12,03 %

	Piens
	8,43 %
	2,38 %
	0,23 %
	10,80 %



	CSP ir veikusi aprēķinus par pamatcenu samazinājumu Precēm, balstoties uz trīs lielāko mazumtirdzniecības tīklu – Rimi, Maxima un Lidl – iesniegtajiem elektronisko darījumu transakciju datiem. Vidējais cenu samazinājums katrā Preču grupā aprēķināts, salīdzinot Preču pamatcenas bāzes un pārskata periodos, aprēķinot vidējo aritmētisko rādītāju no visu attiecīgajā Preču grupā ietilpstošo produktu, kuriem piemērojams PVN likmes samazinājums, pamatcenu pārmaiņām.
Salīdzinot Preču pamatcenas 2026. gada 1. jūnijā un 2026. gada 1. septembrī, faktiskais vidējais pamatcenu samazinājums bija šāds: maizei cenas samazinājās par 9,01 %, mājputnu gaļai – par 8,89 %, pienam – par 10,8 %, bet vislielākais samazinājums bija olām – par 12,03 %. Tā kā Lidl cenu samazinājumu ieviesa pakāpeniski jau pirms 2026. gada 1. jūlija, kā bāzes periods tika izvēlēts 2026. gada 1. jūnijs, lai attiecīgajos datos ietvertu arī pilnīgu Lidl īstenoto Preču pamatcenu samazinājuma ietekmi. Pārējos divos mazumtirdzniecības tīklos 2026. gada 1. jūlijā cenu samazinājums tika konstatēts lielākajai daļai preču, izņemot atsevišķus gadījumus.

KP pirmšķietami secina, ka visas trīs lielākās pārtikas mazumtirdzniecības ķēdes Latvijā – Rimi, Maxima un Lidl – kopumā (neņemot vērā atsevišķus gadījumus) ir pilnībā nodevušas patērētājiem iepriekš prognozēto cenas samazinājumu.
Saskaņā ar KP veikto novērtējumu vidējais PVN likmes samazinājuma radītais cenas samazinājums Preču grupās ir 8,32 %, kas pārsniedz iepriekš prognozēto cenas samazinājumu 7,4 % apmērā. Vislielākais vidējais cenas samazinājums veidojas piena produktu grupā – 8,58 %, savukārt mājputnu gaļas produktu grupā tas ir 8,28 %, maizes produktu grupā – 8,26 % un olām – 8,14 %. 
Vienlaikus, novērtējot PVN likmes samazinājuma ietekmēto produktu apjomu, KP konstatēja atsevišķus gadījumus, kuros mazumtirgotāji sākotnēji nebija pilnībā nodevuši cenas samazinājumu patērētājiem. Tādēļ KP pieprasīja mazumtirgotājiem sniegt paskaidrojumus par identificētajiem Preču grupās ietilpstošajiem pārtikas produktiem, kuriem uz 2026. gada 1. jūliju cenas samazinājums nesasniedza plānotos 7,4 %. Pārtikas produktu mazumtirgotāji skaidroja, ka identificētās neatbilstības galvenokārt bija saistītas ar tehniskām vai cilvēciskām kļūdām, preču nepieejamību sortimentā vai datu atspoguļošanas īpatnībām. Vienlaikus tirgotāji veica nepieciešamās cenu un PVN likmju korekcijas atbilstības nodrošināšanai. 
Tāpat attiecībā uz atsevišķiem gadījumiem, kad Preču grupās ietilpstošo pārtikas produktu cenu samazinājums atšķīries no plānotajiem 7,4 %, KP secina, ka šīs atšķirības nepārsniedz 0,01 EUR un ir saistītas ar cenu pārrēķina rezultāta noapaļošanu līdz diviem cipariem aiz komata atbilstoši Grāmatvedības likuma un Pievienotās vērtības nodokļa likuma prasībām, līdz ar to nav uzskatāmas par būtiskām. Piemēram, ja produkta cena pirms PVN piemērošanas ir 1,48 EUR, tad cena ar 21 % PVN likmi būtu bijusi 1,48 x 1,21 = 1,7908 EUR, bet piemērojot 12 % PVN likmi cena ir 1,48 x 1,12 = 1,6576 EUR. Abos gadījumos cenas veikalu plauktos tika noapaļotas līdz diviem cipariem aiz komata, kā rezultātā cenas ir 1,79 EUR un 1,66 EUR, līdz ar to faktiskā cenu starpība pēc PVN likmes samazinājuma piemērošanas ir (1,66 – 1,79) / 1,79 x 100 = -7,26 %, kas neatbilst iepriekš plānotajam 7,4 % cenas samazinājumam. Ja cena ar samazināto PVN likmi tiktu noapaļota uz leju jeb tā būtu 1,65 EUR, tad cenas starpība būtu (1,65 - 1,79) / 1,79 x 100 = -7,82 %.

CSP un KP veikto aprēķinu rezultāti pa Preču grupām ar attiecīgajiem  salīdzināšanas periodiem apkopoti 2. tabulā.

2. tabula. 
CSP un KP aprēķinātais Preču cenu samazinājums pa Preču grupām
	Preču grupa
	CSP – 
vidējais pamatcenu samazinājums
(01.06.2026. pret 01.09.2026.)
	KP – 
vidējais cenas samazinājums
(Lidl: 07.06.2026. pret 01.07.2026.;
Rimi un Maxima: 30.06.2026. pret 01.07.2026.)

	Piens
	10,8 %
	8,58 %

	Mājputnu gaļa
	8,89 %
	8,28 %

	Maize
	9,01 %
	8,26 %

	Olas
	12,03 %
	8,14 %

	Vidēji Preču grupās
	10,18 %
	8,32 %



CSP un KP īstenotās PVN likmes samazinājuma pārneses monitoringa un uzraudzības ietvaros iegūto aprēķinu rezultātu atšķirības (par 0,61 – 3,89 procentpunktiem) (sk. 2. tabulu) skaidrojamas ar atšķirīgiem salīdzināšanas periodiem – KP katram tirgotājam izmantoja individuālu bāzes datumu atbilstoši brīdim, kad tas ieviesa Preču cenu izmaiņas (Lidl tika salīdzinātas 2026. gada 7. jūnija Preču cenas ar 2026. gada 1. jūlija cenām, bet Rimi un Maxima – 2026. gada 30. jūnija Preču cenas ar 2026. gada 1. jūlija cenām), savukārt CSP visiem tirgotājiem izmantoja vienotus bāzes datumus (tika salīdzinātas 2026. gada 1. septembra Preču vidējās pamatcenas ar 2026. gada 1. jūnija pamatcenām). 
Tādējādi CSP un KP veikto aprēķinu rezultātu atšķirības nav uzskatāmas par savstarpēji pretrunīgām, bet gan par divu neatkarīgu, metodoloģiski atšķirīgu pieeju rezultātu, kas abas apstiprina vienu secinājumu – PVN likmes samazinājums ir pārnests uz gala cenu pilnā apmērā visās Preču grupās.

	PTAC, 2026. gada jūlijā veicot 74 cenu norādīšanas pārbaudes visā Latvijā, secināja, ka kopumā komersanti PVN likmes samazinājumu piemēro korekti, turklāt  lielākajās tirdzniecības ķēdēs PVN likmes samazinājuma piemērošana bijusi atbilstoša. Šobrīd no patērētājiem netiek saņemti signāli par neatbilstošas PVN likmes piemērošanu tirdzniecības vietās.
	Minēto pārbaužu laikā nepareiza PVN likmes piemērošana tika konstatēta 10 gadījumos: 2026. gada 1. un 2. jūlijā,  uzreiz pēc izmaiņu ieviešanas, nepareiza PVN likmes piemērošana konstatēta 6 gadījumos, 2026. gada 8. jūlijā – tikai 1 gadījumā, savukārt no 2026. gada 21. jūlija līdz 29. jūlijam, veicot mērķētas pārbaudes atbilstoši signāliem, kas saņemti no patērētājiem – 3 gadījumos. 
Minētās neatbilstības galvenokārt novērotas nelielās tirdzniecības vietās un bija saistītas ar cilvēcisku kļūdu. Neatbilstību gadījumos tirgotājiem sniegtas konsultācijas un informācija par ieviestajām izmaiņām, t.sk. PTAC sagatavotie informatīvie bukleti. Neatbilstības pēc PTAC norādījuma tika novērstas lielākoties pārbaudes brīdī. Par konstatētajām neatbilstībām informācija ir apkopota un nosūtīta Valsts ieņēmumu dienestam.
	Izvērtējot no patērētājiem iepriekš saņemtos signālus, PTAC secina, ka tie galvenokārt attiecas uz cenu nesamazināšanos produktiem, kas ietilpst Preču grupās, un tieši nelielās tirdzniecības vietās, tostarp reģionos. Šo komersantu darbība nav pakļauta cenu monitoringam (tie nenodod elektronisko darījumu transakciju datus CSP) un nav parakstījuši Vienošanos.
Papildus PTAC sociālajos medijos veica aptauju, kas norāda uz to, ka cenu izmaiņas pamanījuši arī paši patērētāji. Aptaujā, kurā piedalījās 156 respondenti, vairāk nekā 38 % respondentu norādīja, ka visizteiktāk cenu samazinājumu novērojuši pienam. Otrajā vietā ierindojas olas, kuru cenu kritumu pamanījuši vairāk nekā 28 % respondentu, bet trešajā vietā ir maize ar 23,8 %, kam ceturtajā vietā seko mājputnu gaļa ar 9,5 %. Vienlaikus aptaujas rezultāti liecina par plašu sabiedrības atbalstu PVN likmes samazinājuma piemērošanai pārtikas produktiem – vairāk nekā 91 % respondentu atbalsta PVN likmes samazinājuma piemērošanu plašākam pārtikas produktu lokam. Kā nākamās produktu grupas, kurām būtu lietderīgi piemērot zemāku PVN likmi, iedzīvotāji visbiežāk minējuši citus piena produktus – sieru, biezpienu un krējumu. 

3.3. Kopējā PVN likmes samazinājuma ietekme uz mājsaimniecībām, tautsaimniecību un mazumtirdzniecības apgrozījumu

Pilnas pārneses gadījumā PVN likmes samazinājums nodrošina tiešu ietaupījumu mājsaimniecībām, samazinot iedzīvotāju izdevumus par pirmās nepieciešamības precēm. Saskaņā ar Finanšu ministrijas aplēsēm, kas iekļautas likumprojekta “Grozījumi Pievienotās vērtības nodokļa likumā” anotācijas 3. sadaļā[footnoteRef:9], pasākuma kopējais iedzīvotāju ietaupījums veido aptuveni 31,4 milj. EUR – 15,0 milj. EUR 2026. gadā un 16,4 milj. EUR 2027. gadā. Ņemot vērā, ka 2025. gada sākumā Latvijā bija 843,9 tūkstoši privāto mājsaimniecību, vidējais ietaupījums vienai mājsaimniecībai veido aptuveni 37 EUR PVN likmes samazinājuma piemērošanas periodā. [9:  2025. gada 3. decembra likumprojekta “Grozījumi Pievienotās vērtības nodokļa likumā” anotācija (pieejams: https://titania.saeima.lv/LIVS14/SaeimaLIVS14.nsf/0/A6C586BA05756A40C2258D230066C2F3?OpenDocument)] 

Vērtējot PVN likmes samazinājuma plašāku ietekmi uz tautsaimniecību, jāņem vērā, ka pārtikas izdevumu samazinājums atbrīvo daļu mājsaimniecību rīcībā esošo līdzekļu citām patēriņa vajadzībām. Šie līdzekļi visdrīzāk tiks novirzīti vietējam patēriņam (piemēram, citu pārtikas un nepārtikas preču iegādei, pakalpojumu izmantošanai) vai uzkrājumiem, kas savukārt stimulē mazumtirdzniecības, pakalpojumu un saistīto nozaru apgrozījumu. Šāda papildu patēriņa rezultātā daļa no sākotnējā budžeta ieņēmumu samazinājuma atgriežas valsts budžetā citu nodokļu (PVN par citām precēm un pakalpojumiem, akcīzes nodoklis, iedzīvotāju ienākuma nodoklis un valsts sociālās apdrošināšanas obligātās iemaksas no papildu darbaspēka pieprasījuma) veidā, samazinot pasākuma neto fiskālo ietekmi. Ietekme būs jūtamāka tieši to mājsaimniecību patēriņa modelī, kurās pārtikas izdevumi veido lielāku ienākumu īpatsvaru, jo tieši šajā segmentā ietaupītie līdzekļi visstraujāk pārvēršas papildu patēriņā vietējā tirgū, atbalstot iekšzemes pieprasījumu un mazās un vidējās tirdzniecības un ražošanas uzņēmumus. 
Saskaņā ar CSP datiem 2026. gada jūlijā salīdzinājumā ar jūniju pārtikas preču mazumtirdzniecības apgrozījums salīdzināmajās cenās pieauga par 0,1 %, bet faktiskajās cenās samazinājās par 0,7 % (pēc sezonāli koriģētiem datiem)[footnoteRef:10]. Tas parāda, ka pie teju līdzvērtīga pārdotā apjoma mazumtirgotāju ieņēmumi šajā segmentā samazinājās, proti, patērētāji par tādu pašu preču daudzumu samaksāja mazāk. Taču CSP mazumtirdzniecības statistika aptver pārtikas preču mazumtirdzniecību kopumā, tostarp ietverot arī alkoholiskos dzērienus un tabakas izstrādājumus, tādējādi tā neļauj veikt secinājumus par apgrozījuma dinamiku Preču grupu griezumā, kurām piemērots PVN likmes samazinājums. Papildus tam, šādus secinājumus būtu korekti veikt pēc ilgāka novērojumu perioda. Ņemot to vērā, CSP ir uzsākusi darbu pie papildu analīzes par Preču pārdoto apjomu un apgrozījuma dinamiku Preču grupās, lai novērtētu vai un kādā mērā PVN likmes samazinājums ir ietekmējis ne tikai cenas, bet arī patēriņa apjomus.  [10:  CSP, TIT021m, Kopējā mazumtirdzniecības uzņēmumu apgrozījuma indeksi un pārmaiņas pa pamatdarbības veidiem (NACE 2. red.) 2000M01 - 2026M07 (pieejams: https://data.stat.gov.lv/pxweb/lv/OSP_PUB/START__TIR__TI__TIT/TIT021m)] 


3.4. Cenu dinamika Baltijas valstīs 

PVN likmes samazinājuma ietekme atspoguļojas arī oficiālajā patēriņa cenu statistikā (pretstatā cenu monitoringam, tas aptver plašāku mazumtirgotāju loku). Saskaņā ar CSP datiem 2026. gada jūlijā salīdzinājumā ar jūniju vidējais patēriņa cenu līmenis Latvijā pārtikas un bezalkoholisko dzērienu cenas samazinājās par 2,0 %[footnoteRef:11]. CSP norāda, ka būtiskāko ietekmi uz vidējā cenu līmeņa kritumu veidoja tieši tās pārtikas produktu grupas, uz kurām tostarp attiecināma PVN likmes samazinājuma piemērošana – maize (-5,8 %), svaiga, atdzesēta vai saldēta vistu gaļa (-8,0 %), vājpiens (-12,8 %) un olas (-7,6 %)[footnoteRef:12].  [11:  CSP, PCI021m, Patēriņa cenu indeksi un pārmaiņas grupās un apakšgrupās (ECOICOP 2. ver.) 2000M01 - 2026M07 (pieejams: http://data.stat.gov.lv/pxweb/lv/OSP_PUB/START__VEK__PC__PCI/PCI021m)]  [12:  CSP, Jūlijā vidējais patēriņa cenu līmenis samazinājās par 0,7 % (pieejams: https://stat.gov.lv/lv/statistikas-temas/valsts-ekonomika/paterina-cenas/preses-relizes/28650-paterina-cenu-parmainas-2026) ] 

Lai nošķirtu nodokļu izmaiņu ietekmi no pārējiem cenu dinamiku ietekmējošiem faktoriem, izmantojams Eurostat aprēķinātais saskaņotais patēriņa cenu indekss pie nemainīgām nodokļu likmēm (turpmāk – SPCI-NNL). Tas ataino cenu pārmaiņas, izslēdzot nodokļu likmju izmaiņu ietekmi, savukārt starpība starp faktisko SPCI un SPCI-NNL atspoguļo nodokļu izmaiņu aprēķināto devumu cenu pārmaiņās. Salīdzinot Latvijas rādītājus ar Lietuvu un Igauniju, iespējams novērtēt, cik lielā mērā Latvijas atšķirīgā cenu dinamika ir saistīta tieši ar PVN likmes samazinājumu. Ja Latvijā pārtikas un bezalkoholisko dzērienu cenas 2026. gada jūlijā salīdzinājumā ar jūniju faktiski samazinājās par 2,0 %, Lietuvā tās samazinājās par 0,7 %, bet Igaunijā pieauga par 0,4 %. Izslēdzot nodokļu izmaiņu ietekmi, Latvijā cenu samazinājums būtu bijis 0,6 %, proti, līdzīgs kā Lietuvā. Tātad arī pēc šiem datiem secināms, ka Latvijas faktiskā pārtikas cenu krituma atšķirība no pārējām Baltijas valstīm galvenokārt skaidrojama ar Precēm piemēroto PVN likmes samazinājumu.


4. SECINĀJUMI

1. CSP un KP veikto aprēķinu rezultāti apstiprina, ka PVN likmes samazinājums pirmajos darbības mēnešos ir pārnests uz gala cenu patērētājam pilnā apmērā visās četrās Preču grupās. CSP aprēķinātais vidējais pamatcenu samazinājums (salīdzinot 2026. gada 1. jūnija Preču vidējās pamatcenas ar 2026. gada 1. septembra pamatcenām) ir 8,89 – 12,03 % atkarībā no Preču grupas un 10,18 % vidēji Preču grupās, savukārt KP aprēķinātais vidējais cenas samazinājums (Lidl salīdzinot 2026. gada 7. jūnija Preču cenas ar 2026. gada 1. jūlija cenām, bet Rimi un Maxima – 2026. gada 30. jūnija Preču cenas ar 2026. gada 1. jūlija cenām) ir 8,14 % - 8,58 % atkarībā no Preču grupas un 8,32 % vidēji Preču grupās. Abu iestāžu aprēķinātie rezultāti pārsniedz teorētiski aprēķināto pilnas pārneses apmēru 7,4 %. Rezultātu skaitlisko vērtību atšķirības ir skaidrojamas ar atšķirīgiem salīdzināšanas periodiem.
2. PVN likmes samazinājuma pārneses monitoringam un uzraudzībai ir izveidots un darbojas trīs līmeņu mehānisms: CSP nodrošina regulāru cenu pārmaiņu monitoringu, balstoties uz mazumtirgotāju elektronisko darījumu transakciju datiem; KP veic padziļinātu tirgus uzraudzību, aptverot gan mazumtirdzniecības cenas, gan iepirkuma cenas un uzcenojumu dinamiku; PTAC veic cenu norādīšanas pārbaudes tirdzniecības vietās un nodrošina patērētāju informēšanu. Mehānismu papildina brīvprātīgie instrumenti – Vienošanās un atpazīstamības zīme “Godīgs PVN samazinātājs”.
3. PTAC veiktajās cenu norādīšanas pārbaudēs tika secināts, ka kopumā komersanti PVN likmes samazinājumu piemēro korekti. Konstatētās neatbilstības ir uzskatāmas par nebūtiskām un lokālām, un tās lielākoties tika novērstas pārbaudes brīdī. 
4. PVN likmes samazinājuma kopējais ieguvums iedzīvotājiem saskaņā ar Finanšu ministrijas aplēsēm veido aptuveni 31,4 milj. EUR – 15,0 milj. EUR 2026. gadā un 16,4 milj. EUR 2027. gadā, kas veido vidēji aptuveni 37 EUR uz vienu mājsaimniecību PVN likmes samazinājuma piemērošanas periodā, turklāt relatīvi lielāks ieguvums rodas mājsaimniecībām ar zemākiem ienākumiem un ģimenēm ar bērniem.
5. Ņemot vērā PVN likmes samazinājuma pozitīvo ietekmi uz iedzīvotājiem, PVN likmes samazinājuma pirmajos darbības mēnešos sasniegtos rezultātus, kā arī sabiedrības pausto viedokli PTAC veiktajā aptaujā (vairāk nekā 91 % respondentu atbalstīja PVN likmes samazinājuma piemērošanu plašākam pārtikas produktu lokam), būtu nepieciešams izvērtēt iespēju paplašināt PVN likmes samazinājuma tvērumu uz papildu pārtikas produktu kategorijām.

